Document ID: 32000R0176

32000R0176
L 022/29
JURNALUL OFÍCIAL AL UNIUNII EUROPENE
REGULAMENTUL (CE) NR. 176/2000 AL CONSILIULUI
din 24 ianuarie 2000
privind modificarea Regulamentului (CE) nr. 1015/94 privind instituirea unui drept antidumping definitiv la importurile de sisteme de telecamere originare din Japonia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1),
având în vedere propunerea prezentată de către Comisie după consultarea comitetului consultativ,
întrucât:
A. PROCEDURILE ANTERIOARE
(1)
Prin Regulamentul (CE) nr. 1015/94 (2), Consiliul a instituit un drept antidumping definitiv la importurile de sisteme de telecamere (denumite în continuare „STC”) originare din Japonia.
(2)
Consiliul a exclus în mod explicit din sfera de aplicare a dreptului antidumping sistemele de camere profesionale enumerate în anexa la regulamentul menționat (denumită în continuare „anexa”), reprezentând sisteme de camere profesionale din gama superioară care se încadreaza din punct de vedere tehnic în definiția produsului din articolul 1 alineatul (2) din Regulamentul (CE) nr. 1015/94, dar care nu pot fi considerate ca fiind camere de transmisie.
(3)
În octombrie 1995, Consiliul, prin Regulamentul (CE) nr. 2474/95 (3), a modificat Regulamentul (CE) nr. 1015/94 menționat mai sus, în special în ceea ce privește definiția produsului similar și în ceea ce privește anumite modele de sisteme de camere profesionale excluse în mod explicit din sfera de aplicare a dreptului antidumping definitiv.
(4)
În octombrie 1997, Consiliul, prin Regulamentul (CE) nr. 1952/97 (4) a modificat nivelurile dreptului antidumping definitiv pentru două societăți în cauză, respectiv Sony Corporation și Ikegami Tsushinki în conformitate cu articolul 12 din Regulamentul (CE) nr. 384/96. De asemenea, Consiliul a exclus în mod specific din sfera de aplicare a dreptului antidumping anumite modele noi de sisteme de camere profesionale pe care le-a adăugat la anexă.
(5)
În ianuarie 1999, Consiliul, prin Regulamentul (CE) nr. 193/1999 (5) a modificat Regulamentul (CE) nr. 1015/94 prin adăugarea anumitor modele ulterioare de sisteme de camere profesionale la anexă și, prin excluderea acestora de la aplicarea dreptului antidumping definitiv.
B. ANCHETA PRIVIND NOILE MODELE DE SISTEME DE CAMERE PROFESIONALE
1. Procedura
(6)
Ulterior, un număr de producători-exportatori japonezi au informat Comisia că intenționau să introducă noi modele de sisteme de camere profesionale pe piața comunitară și au solicitat să se adauge aceste noi modele de sisteme de camere profesionale și accesoriile acestora la anexă și, prin urmare, acestea să fie excluse din sfera de aplicare a drepturilor antidumping.
(7)
Prin urmare, Comisia a informat industria comunitară și a demarat o anchetă vizând să determine dacă produsele examinate intrau în sfera de aplicare a drepturilor antidumping și dacă partea operațională a Regulamentului (CE) nr. 1015/94 trebuia să fie modificată în mod corespunzător.
2. Modelele care fac obiectul anchetei
(8)
Au fost primite cereri pentru următoarele modele de sisteme de camere profesionale, însoțite de informațiile tehnice relevante:
(i)
Hitachi Denshi, Ltd. (denumită în continuare „Hitachi”)
-
cap de cameră V-21, care a fost prezentat ca model succesor al capului de cameră Z-ONE.DA și care a fost vândut fără adaptor triax;
-
noi accesorii pentru V-21;
-
vizor GM-9 de 1,5 inch, care a fost prezentat ca vizor standard pentru modelul de cap de cameră V-21;
-
adaptoare pentru cameră CA-Z31 și CA-Z32, care au fost prezentate ca modele succesoare ale adaptoarelor CA-Z1A și CA-Z2 deja incluse în anexă și care se conectează la modelul de cap de cameră V-21;
-
panouri de control pentru cameră RC-Z2A și RC-Z21A, care au fost prezentate ca modele succesoare ale panourilor de control pentru cameră pentru modelele RC-Z2 și RC-Z21, deja incluse în anexă;
-
cap de cameră V-21 W, care a fost prezentat ca versiunea ecran larg a capului de cameră V-21;
-
vizor GM-51 de 5 inch, care a fost prezentat ca vizor standard pentru modelul de cap de cameră V-21 W.
Toate modelele menționate mai sus sunt vândute fără un sistem triax sau un adaptor triax corespunzător;
(ii)
Olympus Winter & IBE GmbH (denumită în continuare „Olympus”)
-
unitate de control a camerei OTV-S6, care a fost prezentată ca model utilizat în sectorul medical și ca un model succesor al lui OTV-S5, deja inclus în anexă;
(iii)
Matsushita
-
cap de cameră AW-F575HE, care a fost prezentat ca un model succesor al capului de cameră WV-F565HE deja inclus în anexă;
-
adaptoare pentru cameră AW-AD500AE și AW-AD700BSE, care au fost prezentate ca modele succesoare ale adaptatoarelor pentru cameră WV-AD500E și WV-AD700ASE deja incluse în anexă
(iv)
Ikegami Tsushinki Co., Ltd (denumită în continuare „Ikegami”)
-
capurile de cameră HC-400 și HC-400W, care au fost prezentate ca modele succesoare ale capului de cameră HC-390, deja inclus în anexă;
-
noi accesorii pentru capurile de camera HC-400 și HC-400W;
-
vizoare VF 15-46;
-
panou de control operațional RCU-390;
-
adaptor pentru cameră CA-400;
-
unitate de control a camerei MA-200A.
Toate modelele menționate mai sus sunt vândute fără un sistem triax sau adaptor triax corespunzător;
(v)
Victor Company of Japan, Ltd (denumită în continuare „JVC”)
-
cap de cameră KY-D29WECH, care a fost prezentat ca o versiune cu ecran larg a modelului anterior KY-D29ECH deja inclus în anexă;
-
vizoare VF-P116WE și VF-PSSOWE, care pot fi conectate la noul cap de cameră menționat mai sus KY-D29WECH și care reprezintă modele succesoare ale vizoarelor VF-P116 și, respectiv, VF-P550BE, deja incluse în anexă.
Toate modelele menționate mai sus sunt vândute fără un sistem triax sau adaptor triax corespunzător.
3. Concluziile
(9)
Comisia a efectuat o examinare tehnică care a inclus o comparație detaliată a modelelor în cauză cu modelele anterioare enumerate în anexă și a constatat că acestea erau aproape identice. Micile diferențe constatate sunt rezultatul dezvoltarii tehnice în sectorului STC, dar nu au afectat clasificarea acestor STC ca sisteme de camere profesionale. Prin urmare, s-a concluzionat că trebuia ca toate modelele în cauză să fie excluse din sfera de aplicare a măsurilor antidumping existente.
(10)
Comisia a informat producătorii comunitari și exportatorii din sectorul STC cu privire la concluziile sale și le-a oferit posibilitatea de a-și prezenta punctele de vedere. Pe această bază și ținând seama de faptul că părțile interesate nu au prezentat obiecții cu privire la concluziile Comisiei, toate modelele și echipamentele aferente enumerate la considerentul 8 reprezintă sisteme de camere profesionale. Prin urmare, acestea trebuie excluse din sfera de aplicare a dreptului antidumping, aplicabil anumitor sisteme de telecamere originare din Japonia și anexa trebuie modificată în mod corespunzător,
ADOPTĂ PREZENTUL REGULAMENT:
Articolul 1
Anexa Regulamentului (CE) nr. 1015/94 se înlocuiește cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 ianuarie 2000.

Labels: 12
3
4
18